Regionsudvalgets udtalelse om »Meddelelse fra Kommissionen om integreret planlægning i kystområder« (96/C 182/03)

REGIONSUDVALGET har:

- under henvisning til Europa-Kommissionens beslutning af 21. november 1995 om at anmode om Regionsudvalgets udtalelse,

- under henvisning til Regionsudvalgets beslutning af 18. juli om at henvise det forberedende arbejde til Underudvalg 5,

- under henvisning til Europa-Kommissionens meddelelse KOM(95) 511 endelig udg., og

- under henvisning til udtalelse CdR 3/96 fin fra Underudvalg 5, som havde udpeget Pauliina Haijanen (FIN) til ordfører;

på den 12. plenarforsamling (mødet den 21. marts 1996) enstemmigt vedtaget følgende udtalelse.

1. Baggrund

Rådet har, henholdsvis den 25. februar 1992 () og den 6. maj 1994 (), vedtaget to resolutioner vedrørende EU's politik i de europæiske kystområder. I disse resolutioner introduceres under hensyntagen til nærhedsprincippet en fælles strategi for integreret forvaltning og planlægning af kystområderne.

I punkt 5.6 i EU's femte handlingsprogram på miljøområdet formuleres målsætningen om en bæredygtig udvikling af kystområderne og en bæredygtig udnyttelse af deres ressourcer. I programmet henvises der til behovet for en strategi for kystområderne.

I Det Europæiske Miljøagenturs rapport fra 1995 om revision af det femte miljøhandlingsprogram konstateres det, at der i EU's og medlemsstaternes politikker i de kommende år må lægges større vægt på en integreret forvaltning af kystområderne.

I sin rapport »Europa år 2000+« om samarbejde med henblik på udviklingen af Fællesskabets område konstaterer Kommissionen, at der er behov for en integreret fremgangsmåde for så vidt angår kystområderne. I rapporten betones den vigtige rolle, som den regionale planlægning spiller for de europæiske kystområders fremtid.

2. Indledning

Den 31. oktober 1995 offentliggjorde Kommissionen en meddelelse om integreret planlægning i kystområderne.

Den 18. december 1995 afgav Rådet sine konklusioner om meddelelsen.

Meddelelsens målsætning er at fremme en bæredygtig udvikling af kystområderne. I meddelelsen kortlægges kystområdernes problemer. Utilstrækkelig samordning mellem forskellige beslutningstagere gør det ifølge meddelelsen vanskeligt at løse problemerne.

Hensigten med meddelelsen er at gennemføre et demonstrationsprogram, hvori man afprøver samarbejdsmodeller med henblik på integreret forvaltning, så der etableres et grundlag for en dialog mellem europæiske institutioner og andre berørte aktører om udviklingen af kystområderne. Deltagerne i demonstrationsprogrammet repræsenterer alle de niveauer, der indgår i forvaltningen af kystområderne.

Det er hensigten, at demonstrationsprogrammet skal finansieres ved hjælp af eksisterende fælles instrumenter og programmer.

3. Generelle bemærkninger: Behovet for fælles foranstaltninger vedrørende kystområderne og deres udgangspunkt

3.1. I Kommissionens meddelelse begrundes fælles foranstaltninger med:

- den overnationale karakter, som kendetegner mange af kystområdernes problemer,

- den indflydelse, som EU's politik og aktiviteter har på kystområdernes udvikling,

- behovet for udveksling af erfaringer og knowhow.

3.2. Regionsudvalget er enig med Kommissionen i, at problemerne i kystområderne ikke kun er af national karakter. Forvaltning af kystområderne kan have væsentlig betydning for forebyggelse af havenes forringelse. En løsning af problemerne kræver et grænseoverskridende samarbejde mellem medlemsstater og regioner. Også tredjelande må inddrages i dette samarbejde.

3.3. Selvom der er stor forskel på kystområderne i Europa og det pres, de udsættes for, synes der at være en tendens til, at f.eks. den voksende søtransport, urbaniseringen, den øgede turisme og det forhold, at det er attraktivt at bo ved kysten, mange steder skaber et stigende pres. Samtidig udgør denne udvikling en trussel mod kystbefolkningens ret til sunde omgivelser og mod deres traditionelle erhverv.

3.4. Fiskeripolitikken, de transeuropæiske net samt strukturfondene og de øvrige finansieringsinstrumenter er eksempler på EU-aktiviteter, der sætter spor i kystområderne. Det er nødvendigt at samordne de aktioner og målsætninger, der vedrører kystområderne. Der er også behov for en vurdering af den samlede virkning af aktioner i kystområderne og aktiviteter i andre sektorer.

3.5. EU råder også over et antal instrumenter, med hvilke det er muligt at yde støtte til medlemsstaterne og deres regioner og lokale forvaltningsenheder med henblik på forebyggelse af problemer i kystområderne. Bl.a. kan Fællesskabet yde støtte til samarbejde og udveksling af erfaringer hen over landegrænserne. For så vidt angår kystspørgsmål er regionalt samarbejde af afgørende betydning.

3.6. Kystområdernes problemer er synlige netop på det regionale og lokale plan. Kystspørgsmålene er som udgangspunkt af regional og lokal karakter, selvom de også har en national eller endog europæisk dimension. De regionale og lokale myndigheder har et helt centralt ansvar for forvaltningen af kystområderne inden for rammerne af den nationale lovgivning.

3.7. Der er store indbyrdes forskelle i kystområdernes natur- og klimaforhold m.m. Skærgårdsområder og områder ved flodmundinger udgør særlige typer. Der er også meget stor forskel på det pres, kystområderne udsættes for. En del af kystområderne slås med problemer affødt af øget urbanisering eller turisme. Der er dog også kystområder, der trues af regression og ikke kan give befolkningen det daglige udkomme. Der er endvidere forskel på, hvilke midler der tages i anvendelse, når kystområdernes problemer skal løses.

3.8. Regionsudvalget mener, at de indbyrdes forskelle mellem kystområderne bør udgøre grundlaget for alle overvejelser vedrørende aktioner, der tager sigte på forvaltning af kystområderne. Der kan bedst tages hensyn til forskelle, hvis man betoner den regionale og lokale synsvinkel og anskuer situationen nedefra.

3.9. Med henblik på forvaltning af kystområderne er der behov for tidssvarende forskningsresultater vedrørende kystens natur- og klimaforhold og de forskellige aktiviteters gensidige påvirkning og indflydelse på miljøet. Der vil også fremover være behov for EU-støtte til udvikling af miljøforskningsprogrammer.

4. Kommissionens meddelelse: Vurdering

4.1. Efter Regionsudvalgets opfattelse klarlægger Kommissionens meddelelse på udmærket vis kystområdernes problemer og deres årsager.

4.2. Kommissionens forslag om et demonstrationsprogram er den rigtige måde at gribe problemet an på. Demonstrationsprogrammet gør det muligt at støtte udveksling af erfaringer og viden om god praksis regionerne imellem.

4.3. Udgangspunktet for overvejelser om antallet af tilfælde, der skal indgå i demonstrationsprogrammet, og gennemførelsens form bør være kystområdernes forskellighed. Dette forudsætter, at den regionale og lokale administrations synsvinkel betones. Forsøgsresultaternes anvendelighed vil være størst, hvis man udvælger kystområder af forskellige typer. Antallet af projekter bør være tilstrækkelig stort, så demonstrationsprogrammets målsætninger opfyldes bedst muligt.

4.4. Kommissionens forslag om et begrænset antal nøje kontrollerede projekter fremmer ikke en gennemgribende klarlæggelse af kystområdernes problemer.

4.5. Regionsudvalget påpeger, at demonstrationsprogrammet indholdsmæssigt skal kunne tilpasses forskellige situationer. Der må også i hver enkelt situation tages stilling til de forskellige parters og administrative niveauers rolle. Der skal ikke blot tages hensyn til kystområdernes forskellighed, men også til forskelle i medlemsstaternes administrative system og de enkelte niveauers opgaver. Udgangspunktet bør være, at problemerne anskues nedefra frem for oppefra. Her bør man være opmærksom på de erfaringer, man har gjort i USA i forbindelse med gennemførelsen af loven om forvaltning af kystzoner.

4.6. Netop på det regionale og lokale plan kan man finde gode demonstrationsprojekter. Grænseoverskridende samarbejdsprojekter vil gøre det muligt at overføre brugbare erfaringer og data til andre regioner. Samarbejde mellem Kommissionen og den regionale og lokale administration under planlægningen af projekter kan sikkert være frugtbart.

4.7. I kystområderne er samarbejde mellem regioner og kommuner på tværs af grænserne og/eller med tredjelande af afgørende betydning og bør derfor støttes. Samarbejde af denne type foregår da også mange steder i Europa, f.eks. omkring Østersøen, Middelhavet og Nordsøen. Spredning af erfaringer og viden om god praksis kan være det centrale i et projekt.

4.8. Den regionale planlægning udgør et godt redskab med henblik på at opnå en integreret forvaltning af kystområderne og opfylde målsætningen om en bæredygtig udvikling. I den regionale og lokale planlægning kan man vurdere de miljømæssige, økonomiske og socio-kulturelle konsekvenser af arealanvendelsen. Det er vigtigt, at borgerne deltager i processen. De myndigheder og eksperter, der har deres virke i kystområderne, må også tilknyttes processen. Ved udvælgelsen af demonstrationsprojekter bør man være opmærksom på betydningen af den regionale planlægning.

4.9. Programmets korte løbetid forudsætter bl.a., at de udvalgte regioner har et grundlæggende kundskabsmæssigt beredskab. Man bør udvælge tilstrækkeligt mange regioner, som har gode forudsætninger for en integreret forvaltning af områderne. Man vil således kunne udveksle viden om god praksis og senere lade regioner på et indledende stadium drage nytte af de indhøstede erfaringer.

4.10. Kommissionens forslag om at finansiere demonstrationsprogrammet via eksisterende finansieringsinstrumenter er en velbegrundet og smidig løsning. Finansieringsmidlernes forskellige tidsplaner og beslutningsprocedurer kan dog vise sig at give problemer.

5. Konklusioner

Regionsudvalget:

5.1. konstaterer, at der er behov for fælles aktioner med henblik på at yde den regionale og lokale administration støtte til løsning af kystområdernes problemer. EU's aktiviteter bør hvile på nærhedsprincippet og en erkendelse af kystområdernes forskellighed.

5.2. understreger betydningen af en regional og lokal integreret planlægning for så vidt angår løsningen af kystområdernes problemer.

5.3. mener, det er vigtigt, at EU yder støtte til regioners og lokale myndigheders samarbejde i kystspørgsmål. Samarbejde, der går på tværs af landegrænser og/eller omfatter tredjelande, bør også støttes.

5.4. synes, at Kommissionens forslag om et demonstrationsprogram er en glimrende idé.

5.5. mener, at man under gennemførelsen af demonstrationsprogrammet skal følge Agenda 21 i ånd og praksis og tænke »nedefra og op«, og at det regionale og lokale niveaus betydning for en integreret forvaltning af kystområderne skal understreges. Dette forudsætter, at man ikke på forhånd definerer demonstrationsprogrammets indhold og opgaverne på de enkelte niveauer, men at man i projekterne lader situationen i hver enkelt region være udslagsgivende.

5.6. vil foreslå, at man, når man lægger sig fast på et demonstrationsprogram og udvælger tilfælde, tager særligt hensyn til regionernes forskellighed og nuancerigdom samt drager nytte af eksisterende god praksis.

5.7. gør opmærksom på, at finansieringen af demonstrationsprogrammet bør ligge i forlængelse af programmets målsætninger og ikke lægge unødige hindringer i vejen for udvælgelse af de mest interessante tilfælde. Samarbejde med repræsentanter fra regionale og lokale myndigheder om udvælgelse af demonstrationstilfælde er nødvendigt.

Bruxelles, den 21. marts 1996.

Pasqual MARAGALL i MIRA

Formand for Regionsudvalget

() EFT nr. C 59 af 6. 3. 1992, s. 1.

() EFT nr. C 135 af 18. 5. 1994, s. 2.